વિકાસના ધુમાડા કાઢતા હજારો કારખાનાં ગુજરાતમાં ફૂલીફાલી રહ્યાં છે. તે ચલાવવા મજૂરોને યેનકેન પ્રકારે ખેંચી લાવવા દલાલોની એક જમાત ઊભી થઈ છે. નવલોહિયા અને અપરિણીત હજારો જુવાનિયા શહેરોમાં ઠલવાયા છે. તેમની જાતીય જરૂરિયાતો ઊજળા ભવિષ્યનાં સપનાંઓનાં વાદળો નીચે ઢાંકી શકાતી નથી. સામાજિક આરોગ્ય વગર વિકાસ ગરીબ વિરોધી અને છેલ્લે સમાજ માટે જોખમી બની રહેવાનો તેમાં કોઈ શંકા નથી. જાતીય રોગોનું પ્રમાણ ગુજરાતમાં ફૂલ્યુંફાલ્યું છે અને તેના વિશે ગંભીર ચર્ચા થતી નથી.